Налшык и Къэбэрдей уэрамым зэрызиужьынур
КъБР-м и Iэтащхьэ КIуэкIуэ Казбек щыгъуазэ зищIащ Къэбэрдей уэрамыр егъэфIэкIуэным, зегъэубгъуным теухуауэ КъБР-м гъуэгу хозяйствэмрэ транспортымкIэ и министр ДыщэкI Аслъэн къыхилъхьа проектым. Абы къыщыгъэлъэгъуащ Идарым и уэрамым щегъэжьауэ къалэр иухыху Къэбэрдей уэрамым щалэжьыну я мурадхэр. Километри 4,8-рэ хъу а Iыхьэм сом мелуан 400 хуэдиз текIуэдэну къабжащ.
Министрым зэрыжиIамкIэ, мыбы къыщагъэсэбэпынущ федеральнэ регистрым иратха иджырей технологие нэхъыфIхэр.
«Мы гъуэгум республикэ мыхьэнэ иIэщ. Абы транспортыр зэрыщыIувым къыхэкIыу иджырей уэздыгъэхэр щыфIадзэн, лъэс зекIуапIэхэмрэ зыгъэпсэхупIэхэмрэ къыщызэрагъэпэщын хуейщ»,- жиIащ республикэм и Iэтащхьэм.
Лэжьыгъэхэр дызэрыт илъэсым ирагъэжьэн икIи 2022 гъэм и фокIадэ мазэм яухын хуейщ.
КъБР-м и Iэтащхьэмрэ Правительствэмрэ я пресс-IуэхущIапIэ.
